C 148/12
RO
Jurnalul Oficial al Uniunii Europene
28.4.2023
Împreună, propunerea de regulament privind refacerea naturii și noul pact pentru polenizatori au potențialul de a aduce schimbări majore în conservarea polenizatorilor la nivelul UE.
Se sporește astfel nivelul de ambiție stabilit în cadrul strategiei UE privind biodiversitatea pentru a inversa declinul populațiilor de polenizatori până în 2030 și pentru a readuce natura pe terenurile agricole.
Planurile adoptate de statele membre în temeiul PAC vor sprijini fermierii, inclusiv micii fermieri, în tranziția în sensul creșterii sustenabilității și a rezilienței sistemelor agricole în perioada 2023-2027.
Din aceste motive, în loc să se propună noi acte legislative, prioritatea este de a se asigura că propunerile în curs de negociere de către colegiuitori sunt adoptate și apoi puse în aplicare rapid, în paralel cu politica agricolă comună.
Comisia va depune toate eforturile pentru a atinge acest obiectiv și încurajează toți actorii implicați să contribuie la îndeplinirea acestuia.
Peste un milion de declarații în sprijinul acestei inițiative cetățenești reprezintă un semnal clar și încurajează menținerea nivelului ridicat de ambiție al propunerilor Comisiei.
Succesul Pactului verde european în impulsionarea acestei tranziții depinde de întreaga societate – inclusiv de cetățeni, fermieri, întreprinderi, oameni de știință, autorități publice și instituții europene.